HMPRO บวก 4.23% รับกำไร Q3 โตตามคาด กูรูชี้ Q4 เก็งกำไรพีคสุดของปี
HMPRO บวก 4.23% รับกำไร Q3 โตตามคาด Q4 เก็งกำไรพีคสุด บล.ฟินันเซีย ไซรัส แนะนำซื้อ HMPRO ราคาเป้าหมาย 10.0 บาท/หุ้น โดย ณ เวลา 15.11 น.อยู่ที่ 7.40 บาท ปรับตัวขึ้น 0.30 บาท หรือ 4.23% มูลค่าซื้อขาย 348.76 ล้านบาท
27 ต.ค. 2558

ผู้สื่อข่าวรายงานว่า ราคาหุ้นบริษัท โฮม โปรดักส์ เซ็นเตอร์ จำกัด (มหาชน) หรือ HMPRO ณ เวลา 15.11 น.อยู่ที่ 7.40 บาท ปรับตัวขึ้น 0.30 บาท หรือ 4.23% มูลค่าซื้อขาย 348.76 ล้านบาท โดยเปิดตลาดที่ 7.15 บาท ระหว่างวันย่อแตะระดับต่ำสุดที่ 7.10 และปรับตัวขึ้นสูงสุดที่ 7.50 บาท
บล.ฟินันเซีย ไซรัส แนะนำซื้อ HMPRO ราคาเป้าหมาย 10.0 บาท/หุ้น โดยมีรายงานกำไรสุทธิไตรมาส 3/15 เท่ากับ 803 ล้านบาท ใกล้เคียงคาด ส่วนกำไรสุทธิงวด 9 เดือนแรกเท่ากับ 2,357 ล้านบาท คิดเป็น 69% ของประมาณการทั้งปี
พร้อมคาดแนวโน้มกำไรสุทธิจะเติบโตต่อเนื่องในไตรมาส 4/15 และน่าจะเป็นกำไรสูงสุดของปีตามฤดูกาล รวมถึงยังมีแผนจัดงาน Expo ครั้งที่ 2 ของปี (13 – 22 พ.ย.) และมีแผนเปิดสาขา Mega Home อีก 1 แห่ง รวมเป็นการเปิดสาขาใหม่ปีนี้ 8 แห่ง ได้แก่ 5 HMPRO และ 3 Mega Home
ทั้งนี้ยังคงประมาณการกำไรสุทธิปี 2015 ไว้ที่ 3,418 ล้านบาท และคาดจะกลับมาเติบโตเป็นตัวเลขสองหลักที่ 14.4% จากปีก่อนเป็น 3,910 ล้านบาท ในปี 2016 จากฐานที่ต่ำ และแผนเปิดสาขาใหม่ต่อเนื่อง 